**Konvulzivna stanja ili epileptički napadi kod dece**

**vinjete za studente**

1. **Prikaz**

Žensko dete, 21 mesec

Oko 1h pre prijema, tokom spavanja, pri T 39.5 C, trzala se celim telom, oči su bile otvorene, pogled deviran nagore, nije reagovala na pozive, imala je penu na ustima, umokrila se. Sve je trajalo nekoliko minuta.

Roditelji su pozvali Službu hitne medicinske pomoći, koji su primenili Diazepam 5 mg rektalno, a devojčicu transportovali u dežurnu pedijatrijsku ustanovu.

Lična anamneza je uredna.

Porodična anamneza: otac je u detinjstvu imao febrilni napad.

Status pri prijemu: Somnolentna, febrilna. Nos spunjen bistrim sekretom. Ždrelo hiperemično. Ostali nalaz uredan.

Neurološki nalaz: Somnolentna, ali na bolne draži otvara oči, plače. Lice simetrično inervisano. Generalizovana hipotonija, MTR simetrični. Meningealni znaci negativni.

1. **Prikaz**

Muško dete, 20 meseci

Dva dana pre prijema dete je bilo febrilno do 39,7 C. Na dan prijema imao je deset tečnih stolica bez sluzi i krvi. U čekaonici prijemne ambulante izgubio je svest uz pogled fiksiran pravo, pomodrele usne i trzaje desne ruke i desne noge. Napad je trajao 6-8 minuta, prekinut je Diazepamom u PA.

Lična anamneza: Prva, uredna trudnoća. Porođaj u terminu, završen vakuum ekstrakcijom. Na rođenju TM 3950 g, TD 54 cm, OG 35 cm, AS 8/9. Imao je kefalhematom. Na oksigenoterapiji je bio dva dana, na fototerapiji pet dana. RPMR uredan.

Porodična anamneza: uredna

Status pri prijemu: Bled i dehidriran. Nalaz po sistemima uredan.

Neurološki nalaz: somnolentan. Na bolne draži reaguje, otvara oči, grimasira, lice simetrično inervisano. Generalizovana hipotonija. Meningealni znaci negativni.

1. **Prikaz**

Devojčica, 8 godina

Šest dana pre prijema javila se povišena TT do 39C uz kašalj i sekreciju iz nosa. U nadležnom domu zdravlja su urađene rutinske laboratorijske analize (KKS, CRP) koje su bile uredne. Ordinarana je peroralna antimikrobna terapija amoksicilinom. Tri dana pre prijema devojčica je imala jedan generalizovani toničko klonički napad, a na dan prijema još jedan. Nakon napada je pospana, ne uspevaju da je razbude. Pozvana je Služba hitne medicinske pomoći, koja je devojčicu transportovala u dežurnu pedijatrijsku ustanovu.

Status pri prijemu: Somnolentna, na bolne draži ne otvara oči, ali pokreće ekstremitete, grimasira. Febrilna. Ždrelo lako hiperemično. Auskultatorni nalaz nad srcem i plućima uredan. Meningealni znaci negativni. Tokom pregleda registrovan napad fokusnog početka sa devijacijom pogleda ulevo, uz mljackanje, hipresalivaciju. Ordinirano 5 mg Diazepama rektalno, ali dolazi do generalizacije napada.

Laboratorijske analize

* + KKS: Le 9.7 (Ly 62 %) Hb 105 MCV 78 Tr 589; CRP 22
	+ Urin bo
	+ Biohemijske analize: b.o.
* Lumbalna punkcija
	+ 150 PMN, ostalo b.o. Kultura sterilna.
* Bakteriološke analize
	+ kulture sterilne
* Virusološke analize: ???HSV, EBV, CMV, Borrelia burgdorferi, Mycoplasma pneumoniae, West Nyle virus, Adenovirus, Enterovirus
* Specifično ispitivanje
	+ EEG: spora osnovna aktivnost
	+ CT/MR glave: hipo/hiperdenzne lezije

Radna dijagnoza: Virusni encefalitis

Terapija:

trojna antimikrobna terapija (ceftriakson, eritromicin, aciklovir)

antiedematozna terapija (Manitol, dexamethason)

1. **Prikaz**

Muško dete, 7 godina

Oko 23h, tridesetak minuta nakon uspavljivanja, roditelji su iz dečakove sobe čuli krkljanje. Zatekli su dečaka kako leži na boku, otvorenih očiju, sa trzajima ruku i nogu. Pljuvačka sa sukrvicom mu se slivala iz usta. Dozivali su ga, šamarali, polivali vodom, ali nije reagovao. Nakon nekoliko minuta trzaji su prestali, a dečak je zatvorio oči i izgledao je kao da spava. Na pozive je otvarao oči, ali je bio konfuzan, nije adekvatno komunicirao. Pozvali su Službu hitne medicinske pomoći, koja je dečaka transportovala u dežurnu pedijatrijsku ustanovu.

Lična anamneza: uredna

Porodična anamneza: uredna

Status pri prijemu: uredan klinički i neurološki status

1. **Prikaz**

Devojčica, 8 godina

Roditelji dovode na pregled devojčicu zbog toga što se unazad mesecima zagleda u jednu tačku i ne odgovara im na pitanja kada je pozovu. Nakon zagledanja nastavlja započetu radnju. Nekada ima devijaciju pogleda naviše i zatrepće, nekada mljacka. Ovakve epizode su se u početku javljale povremeno, ne svaki dan, a od pre nekoliko dana su sve češće, više desetina puta na dan. Učiteljica je primetila da devojčica često tokom odgovaranja na času zastane, oči joj budu otvorene, pogled usmeren naviše, prestane da govori, a pitanja mora da joj ponovi nekoliko puta, što se ranije nije dešavalo.

Lična i porodična anamneza: uredne

Klinički i neurološki status: uredni

1. **Prikaz**

Muško odojče, 9 meseci

Roditelji dovode dete na pregled jer su unazad nekoliko dana primetili da ima epizode u kojima savije glavu prema grudnom košu, a noge prema trupu, uz podizanje ruku, što traje 1-2 sekunde, i tada deluje uznemireno. Ovakve epizode se dešavaju uglavnom pri uspavljivanju, u seriji, 10-15 puta.

Lična anamneza: uredna

Porodična anamneza: majka daje podatak da ima ima „ciste“ na bubrezima, a opservacijom zapažate i kožne promene na licu, u predelu nosa i obraza, u vidu eritematozno-lividnih papula

Status pri prijemu: odojče uzrasta 9 meseci, budno, afebrilno, urednih vitalnih funkcija. Na koži trupa i ekstremiteta 4 ovalne hipopigmentovane promene u ravni kože. Ostalio nalaz uredan.

Neurološki status: zainteresovan, prati pogledom, reaguje na zvuk, osmehuje se, pruža ruke ka predmetima; lice simetrično inervisano; glavu drži; blaga generalizovana hipotonija, MTR simetrični, ne sedi samostalno.